Alfonsu Marija de Liguori

Alfonsu Marija de Liguori (Marianella, 27 ta' Settembru 1696 – Pagani, 1 ta' Awwissu 1787) kien isqof Kattoliku u kompożitur Taljan, fundatur tal-Kongregazzjoni tar-Redentoristi, u awtur ta' diversi kitbiet teoloġiċi u ta' melodiji popolari tal-Milied, fosthom Tu scendi dalle stelle. Ġie pproklamat qaddis mill-Papa Gregorju XVI fl-1839 u Duttur tal-Knisja (Doctor Zelantissimus) fl-1871 mill-Papa Piju IX.

Bin Don Giuseppe, Uffiċjal tal-Marina Naplitana u kaptan tal-galeri rjali u Anna Maria Caterina Cavalieri, ta' nisel Spanjol, Alfonsu kien il-kbir fost tmien aħwa.

 Avukat 

Kien student intelliġenti ħafna, tant li fl-1713, fl-eta' ta' 16-il sena kien ġa kiseb id-dottorat fil-liġi ċivili u fil-liġi kanonika, b'dispensa ta' erba' snin qabel iż-żmien, mill-Universita' ta' Napli.Fr. Paolo O. Pirlo, SHMI (1997). "St. Alphonsus Liguori". My First Book of Saints. Sons of Holy Mary Immaculate – Quality Catholic Publications. pp. 166–167. ISBN 971-91595-4-5.

Sentejn wara beda jipprattika ta' avukat, iżda wara tmien snin meta kien ġa akkwista fama kbira, u kellu quddiemu futur brillanti, tilef kawża importanti ħafna.  Din kienet daqqa ta' ħarta kbira għalih, u għallmitu x'kienet taf tagħti d-dinja. Hu stess qal: 'Ja dinja, issa għaraftek. U intom ja qrati, qatt mhu ser tarawni aktar hawn ġew'.

 Ħajja reliġjuża 

Wara xi xahar iddeċieda li jħalli l-professjoni tiegħu u jidħol patri.  Fil-fatt ma damx ma beda jistudja t-teoloġija mal-patrijiet Lazzaristi.  Dan ġara fl-1723. Fl-1726 ġie ordna saċerdot, u ntefa' b'ruħu u b'ġismu jipprietka u jqarar. 

Fl-1731, hu mar Scala, u bl-għajnuna tal-isqof tal-post u ta' saċerdot ieħor waqqaf l-Ordni tas-Sorijiet Redentoristi. Sena wara, fi Scala wkoll, waqqaf il-Patrijiet Redentoristi, bil-għan prinċipali li jiddedikaw ruħhom għall-prietki, jagħtu l-irtiri, kif ukoll jagħmlu l-missjonijiet u attivitajiet spiritwali oħra.Selected writings by Saint Alfonso Maria de' Liguori, 1999, ISBN 0-8091-3771-2, p. 209.

Fl-1743, San Alfons kien elett Superjur Ġenerali, u fl-1749 il-Papa Benedittu XIV għaraf uffiċjalment l-Ordni.

 Isqof 

Fl-1762, meta Alfonsu kellu 65 sena, il-Papa Klement XIII ħatru isqof ta' Santa Agata dei Goti. Tlettax-il sena wara rriżenja minħabba saħħtu (kien ibati ħafna bl-artrite rewmatika), ħalla d-djoċesi u mar jgħix f'Noċera f'wieħed mill-kunventi tal-Ordni tiegħu.

 Inkwiet intern fl-Ordni tar-Redentoristi 

Sfortunatament, ir-Redentoristi kellhom ħafna inkwiet intern. Fl-1780, qarrqu bih (kien kważi għama u kien ittarrax), u ffirma dokument li qasam l-Ordni tiegħu f'żewġ gruppi. Meta sama' x'kien għamel iddispjaċih ħafna.  Iżda erba' snin biss wara mewtu, iż-żewġ gruppi reġgħu ngħaqdu.

 Mewt 
Alfonsu miet f'Noċera, fl-1 ta' Awwissu 1787, ta' 91 sena. 

Fl-1839 il-Papa Gregorju XVI kkanonizzah, u l-Papa Piju IX iddikjarah Duttur tal-Knisja, Doctor Zelantissimus, fl-1871. Fl-1950 Papa Piju XII iddikjarah Patrun tal-Konfessuri u tal-Moralisti.

Huwa ukoll patrun ta' Napli, ta' dawk li jbatu bl-artrite, u ta' dawk li jbatu bl-iskrupli.Miller, D.F. and Aubin, L.X., St. Alphonsus Liguori, Tan Books, 2009, ISBN 9780895553294.Lives of St. Alphonsus Liguori (from "Vita di S. A. M. de Liguori"), St. Francis de Girolamo (from "Vita del B. Francisco di Girolamo dal Padre L. degli Oddi"), St. John Joseph of the Cross (from "Compendio della vita di Giangiuseppe, data in luce dal Postulatore della causa"), St. Pacificus of San Severino (from "Compendio della vita del B. Pacifico"), and St. Veronica Giuliani (from "Vita della B. Veronica Giuliani, da F. M. Salvatori"); whose canonization took place on Trinity Sunday, May 26th, 1839. C. Dolman. 1839.

 Kitbiet 

L-iktar kotba magħrufin tiegħu huma 'It-Teoloġija Morali' - Theologia moralis, 1748, 'Il-Glorji ta' Marija' - Glorie di Maria, 1750, u 'Il-Visti lil Ġesù Sagramentat' - Visite al Ss. Sacramento, 1745. Kotba oħra tiegħu huma:

 Massime eterne, 1728
 Pratica di amar Gesù Cristo, 1768
 Storia delle Eresie, 1768
 Canzoncine spirituali, 1732
 Tħejjija għall-Mewt - Apparecchio alla morte, 1758
 Del Gran mezzo della preghiera, 1759
 Vera sposa di Gesù Cristo, 1760
 Considerazioni sopra la passione di Gesù Cristo, 1760
 Dell'uso moderato della opinione probabile, 1765

Huwa maħsub li l-kotba ta' San Alfons inqalbu f'iktar minn 70 lingwa, u kellhom iktar minn 21,000 edizzjoni.

Fost ix-xogħlijiet mużikali tiegħu nsibu:
 Tu Scendi Dalle Stelle
 Protesta della buona morte

 Referenzi 

Kategorija:Twieldu fl-1696
Kategorija:Mietu fl-1787
Kategorija:Qaddisin Taljani
Kategorija:Qaddisin
Kategorija:Qaddisin tas-seklu 18
Kategorija:Dutturi tal-Knisja Kattolika